<classify> WALIMU wa Shule za Sekondari nchini wameshauri wadhibiti wa ubora wa elimu kupokea nyaraka zilizoandaliwa kwa njia ya teknolojia na sio zilizomo kwenye vitabu kwani ni rahisi kuchakaa. Aidha, wameiomba serikali kuwaruhusu wanafunzi wanaosoma masomo ya sayansi kutumia simu na vikokotoo wanapokuwa wanafundishwa na kwenye mitihani.Wakizungumza Leo Jumatano kwenye warsha iliyoandaliwa na Mfuko wa Maendeleo ya Watu HDIF kupitia Taasisi ya Shule Direct katika maonesho ya Wanasayansi Chipukizi, walisema sababu inayochangia wanafunzi wengi kutopenda masomo ya sayansi ni sera zilizopo ambazo zinakataza mwanafunzi kutumia kikokotoo wawapo shuleni. Mwalimu wa Shule ya Sekondari Azania, Thelesphory Sylvester alisema wanauwezo wa kupata huduma za teknolojia shuleni na kwamba huandaa nyaraka mbalimbali lakini wadhibiti ubora wa elimu wanapofanya mapitio hutaka nyaraka zilizo kwenye makaratasi. Alisema uwepo wa teknolojia ni kurahisisha utendaji wa kazi hivyo wanapaswa kupewa elimu ya kutumia teknolojia ipasavyo na kuachana na matumizi ya makaratasi ambayo huweza kuharibika haraka. Alisema bado kuna changamoto kwani baadhi ya masomo ikiwemo ya sayansi yana maneno magumu ambayo ili mwanafunzi aweze kuelewa anapaswa kueleweshwa kwa lugha rahisi.Alisema wamekuwa wakiwakaririsha katika masomo ya sayansi na kwamba teknolojia inaweza kuleta mapinduzi kwa mwanafunzi kupata picha halisi ya alichojifunza. Kwa upande wake, Rajabu Mgeni kutoka Shule Direct alisema walimu wana fursa ya kuwasaidia wanafunzi wao kwa kuandaa masomo ya kuyatuma kwenye mtandao huo. Alisema kwa kushirikiana na Taasisi ya Elimu Tanzania TET wamekuwa wakipitia masomo mbalimbali yanayoandaliwa na walimu nchini kwa ajili ya kutumika na wanafunzi.  <topic>: KITAIFA 